CELEX: 62020TN0666
Language: mt
Date: 2020-11-06 00:00:00
Title: Kawża T-666/20: Rikors ippreżentat fis-6 ta’ Novembru 2020 –Thunus et vs BEI

25.1.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 28/54
            
         
      Rikors ippreżentat fis-6 ta’ Novembru 2020 –Thunus et vs BEI
      (Kawża T-666/20)
      (2021/C 28/84)
      Lingwa tal-kawża: il-Franċiż
      
         Partijiet
      
      
         Rikorrenti: Vincent Thunus (Contern, il-Lussemburgu) u ħames rikorrenti oħra (rappreżentant: L. Levi, avukat)
      
         Konvenut: Il-Bank Ewropew għall-Investiment
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tiddikjara dan ir-rikors ammissibbli u fondat, inkluż f’dak li jirrigwarda l-eċċezzjoni ta’ illegalità li huwa jinkludi;
               
            u konsegwentement:
      
                  —
               
               
                  tannulla d-deċiżjoni li tinstab fid-dikjarazzjonijiet tas-salarju tar-rikorrenti għax-xahar ta’ Marzu 2020, deċiżjoni li tistabbilixxi l-aġġustament annwali tas-salarju bażiku limitat għal 0,7 % għas-sena 2020 b’effett mill-1 ta’ Jannar 2020, u, għaldaqstant, l-annullament tad-deċiżjonijiet simili li jinstabu fid-dikjarazzjonijiet tas-salarju sussegwenti;
               
            
                  —
               
               
                  għaldaqstant tikkundanna lill-konvenut
                  
                              —
                           
                           
                              għall-ħlas, bħala kumpens tad-dannu materjali (i) tal-bilanċ tas-salarju li jikkorrispondi għall-applikazzjoni tal-aġġustament annwali għall-2020, jiġifieri żieda ta’ 1 %, għall-perijodu mill-1 ta’ Jannar 2020 sal-31 ta’ Diċembru 2020, (ii) tal-bilanċ tas-salarju li jikkorrispondi għall-konsegwenzi tal-applikazzjoni tal-aġġustament annwali ta’ 0,7 % għall-2020 fuq l-ammont tas-salarji li għandhom jitħallsu b’effett minn Jannar 2020, (iii) tal-interessi moratorji fuq il-bilanċi tas-salarji dovuti sal-ħlas sħiħ tas-somom dovuti, fejn ir-rata tal-interessi moratorji li għandha tiġi applikata għandha tiġi kkalkolata fuq il-bażi tar-rata stabbilita mill-Bank Ċentrali Ewropew għall-operazzjonijiet prinċipali ta’ rifinanzjament applikabbli matul il-perijodu kkonċernat, miżjuda bi tliet punti;
                           
                        
            
                  —
               
               
                  jekk ikun il-każ, jekk huwa ma jipproduċihomx minn jeddu, tistieden lill-konvenut, abbażi ta’ miżuri ta’ organizzazzjoni tal-proċedura, jipproduċi d-dokumenti segwenti:
                  
                              —
                           
                           
                              ir-rapport tas-Sotto Kumitat għar-Remunerazzjonijiet tal-Bord tad-Diretturi ta’ Diċembru 2019;
                           
                        
                              —
                           
                           
                              in-nota tad-Direttorat tal-Persunal lill-Kumitat tad-Diretturi tad-19 ta’ Novembru 2019 li tikkomunika verżjoni emendata tar-Rapport Annwali dwar ir-remunerazzjonijiet (CS-PERS/HRPLC/RRP/2019-030/BAHVBA) u l-verżjoni tar-Rapport Annwali dwar ir-remunerazzjonijiet kif ikkomunikat lill-Bord tad-Diretturi;
                           
                        
                              —
                           
                           
                              in-nota tas-Segretarju Ġenerali tal-Bord tad-Diretturi tat-28 ta’ Novembru 2019 li tikkomunika l-pjan operattiv tal-BEI għall-2020 (SG/IS/PBA/2019-1506) u l-verżjoni tal-pjan operattiv tal-BEI għall-2020 hekk kif ippreżentat lill-Bord tad-Diretturi ta’ Diċembru 2019;
                           
                        
                              —
                           
                           
                              id-deċiżjoni tal-Bord tad-Diretturi tat-12 ta’ Diċembru 2019 (Annessi 2 u 2 (ii) għal PV/20/01);
                           
                        
                              —
                           
                           
                              in-nota tad-Direttorat tal-Persunal tal-31 ta’ Jannar 2020 (CS-PERS/HRPLC/RRP/2020-002/SGBA);
                           
                        
                              —
                           
                           
                              id-deċiżjoni tal-Kumitat tad-Diretturi tas-6 ta’ Frar 2020 (MC-040-ADM-20200206);
                           
                        
            
                  —
               
               
                  tikkundanna lill-konvenut għall-ispejjeż kollha.
               
            
         Motivi u argumenti prinċipali
      
      Insostenn tar-rikors tagħhom ir-rikorrenti jinvokaw, rispettivament, tnejn u erba’ motivi, fir-rigward tad-deċiżjoni tal-Bord tad-Diretturi tat-18 ta’ Lulju 2017, minn naħa, u, fir-rigward tad-deċiżjonijiet tal-Bord tad-Diretturi tat-12 ta’ Diċembru 2019 u tal-Kumitat tad-Diretturi tas-6 ta’ Frar 2020, min-naħa l-oħra.
      Fir-rigward tad-deċiżjoni tal-Bord tad-Diretturi tat-18 ta’ Lulju 2017:
      
                  1.
               
               
                  L-ewwel motiv ibbażat fuq ksur tal-prinċipju ta’ ċertezza legali.
               
            
                  2.
               
               
                  It-tieni motiv ibbażat fuq ksur tal-Artikolu 20 u tal-Anness I tal-Kundizzjonijiet ta’ Impjieg (iktar ’il-quddiem “Staff Regulation I”) u fuq ksur tal-aspettattivi leġittimi u tad-drittijiet kweżiti.
               
            Fir-rigward tad-deċiżjonijiet tal-Bord tad-Diretturi tat-12 ta’ Diċembru 2019 u tal-Kumitat tad-Diretturi tas-6 ta’ Frar 2020:
      
                  1.
               
               
                  L-ewwel motiv ibbażat fuq ksur tad-dritt għal aġġustament annwali tas-salarju (AGS) li minn tal-inqas ikopri l-ispiża tal-inflazzjoni fil-Lussemburgu u fuq ksur tal-Artikolu 20 u tal-Anness I tal-iStaff Regulation I.
               
            
                  2.
               
               
                  It-tieni motiv ibbażat fuq ksur tal-garanziji proċedurali u tal-Artikolu 41 tal-Karta tad-Drittijiet Fundamentali tal-Unjoni Ewropea.
               
            
                  3.
               
               
                  It-tielet motiv ibbażat fuq ksur tad-dritt ta’ konsultazzjoni u ta’ negozjazzjoni tal-Kulleġġ.
               
            
                  4.
               
               
                  Ir-raba’ motiv ibbażat fuq ksur tal-prinċipju ta’ proporzjonalità.
               
            F’dak li jirrigwarda t-talba tagħhom għal kumpens, ir-rikorrenti jitolbu l-ħlas tad-differenza tar-remunerazzjoni dovuta, jiġifieri 1 % b’effett mill-1 ta’ Jannar 2020 (inkluż l-effett ta’ din iż-żieda fuq il-benefiċċji pekunjarji) miżjuda b’interessi moratorji.